Αννέτα Αυγερινού 3ο ημερήσιο Γυμνάσιο Λειβαδιάς

Μέρες λοιμού του 2020

Ο ήλιος ανέτειλεπερήφανος στον γαλάζιο ορίζοντα και άλλη μία ημέρα ξεκίνησε δειλά. Μία ολοκαίνουρια ημέρα, μία νέα αρχή. Όμως για την κυρία Ελπινίκη ήταν απλώς άλλη μία μονότονηημέρα κλεισμένη στο σπίτι της, μόνη της, με μοναδική της συντροφιά και επαφή της με τον έξω κόσμο μία μικρή τηλεόραση. Το μοναδικό της μέσο να ενημερωθεί για την κατάσταση των υπόλοιπων ανθρώπων έξω από την πόρτα του σπιτιού της, καθώς και για κάποιο επείγον γεγονός, όπως την άρση της καραντίνας ή τυχόν νέα περιοριστικά μέτρα.

Κάπως έτσι ξεκίνησε και αυτή η ημέρα. Η κυρία Ελπινίκη ξύπνησε βαρύθυμηκατά τις εννιά. Ξύπνησε από τις καμπάνες που χαρμόσυνα χτυπούσαν και θύμιζαν στον κόσμο ότι η σημερινή ημέρα είναι διαφορετική, είναι γιορτινή και σημαντική. Καμπάνες που θύμιζαν ότι μέρες σαν κι αυτή ο κόσμος μαζευόταν στην εκκλησία γεμάτος χαρά και μετά οι οικογένειες ξέγνοιαστες και αγαπημένες έτρωγαν καλομαγειρεμένο φαγητό με χαμόγελα ζωγραφισμένα στα χείλη τους.

Η κυρία Ελπινίκη ακούγοντας τις καμπάνες αμέσως θυμήθηκε ότι σήμερα είναι των Φώτων! Κι όμως όλη αυτή η κατάσταση, το άγχος και η αγωνία που επικρατεί όλες αυτές τις ημέρες, καθώς και οι συνεχείς εξελίξειςκαι ανατροπές, έκαναν την κυρία Ελπινίκη να ξεχάσει τι γιορτάζεται σήμερα....! Νιώθοντας ντροπή για τον εαυτό της που ξέχασε μία τόσο σημαντική γιορτή η κυρία Ελπινίκη άνοιξε τη μικρή τηλεόρασή της, για να ακούσει τη θεία λειτουργία και να νιώσει, για έστω μια στιγμή, όπως παλιά, πριν το ξέσπασμα του κορονοϊού και της καραντίνας.

Ώρα αργότερα η κυρία Ελπινίκη κουλουριασμένη στην πολυθρονίτσα της και αλλάζοντας κανάλια στην τηλεόραση πέτυχε κάποια ταινία.Μία ταινία που φαίνεται να γυρίστηκε πριν από λίγα χρόνια Οι ηθοποιοί φαίνονταν ήρεμοι και χαμογελαστοί, αγκαλιάζονταν και φιλιούνταν. Πιάνονταν, μιλούσαν κοντά ο ένας με τον άλλον και ακουμπούσαν τα πρόσωπά τους. Η κυρία Ελπινίκη κοιτούσε με έκπληξη και φόβο....!Της φαινόταν τόσο παράξενος ο τρόπος με τον οποίο συμπεριφέρονταν οι άνθρωποι...Της φαινόταν αλλόκοτο που δεν τηρούσαν αποστάσεις και δεν είχαν τον φόβο μήπως κολλήσουν κορονοϊό. Για μια στιγμή η κυρία Ελπινίκη γεμάτη δέος αναστέναξε «Πώς;....Πώς μέσα σε λίγους μήνες γίναμε τελείως διαφορετικοί από αυτό που ήμασταν, πώς τόσο γρήγορα μάθαμε να ζούμε έτσι...Πώς;»

Η κυρία Ελπινίκη έκλεισε τα μάτια της και θυμήθηκε......Θυμήθηκε τις ημέρες πριν...πριν το ξέσπασμα του κορονοϊού...όταν όλα κυλούσαν φυσιολογικά.Τότε που η κυρία Ελπινίκη περπατούσε με τις φίλες της στον δρόμο και συζητούσαν χωρίς κανέναν φόβο... Χωρίς να φοβούνται τα σταγονίδια που έβγαιναν από το στόμα τους όταν μιλούσαν και γελούσαν...Χωρίς να φοβούνται μήπως δε φοράνε σωστά τη μάσκα τους.Θυμόταν τις ημέρες που την επισκέπτονταν τα παιδιά της......Σαν να έχουν περάσει αιώνες από τότε......

Σιγά σιγά η κυρία Ελπινίκη άρχισε να βυθίζεται περισσότερο στους λογισμούς της.Δεν παρακολουθούσε πια την ταινία που έπαιζε στην τηλεόραση παρά μόνο σκεφτόταν.... Σκεφτόταν την καθημερινότητά της παλιά. Σκεφτόταν τις ημέρες όταν και οάντρας της, ο κύρ Αναστάσης, ήταν ζωντανός και υποδέχονταν μαζί τα παιδιά τους και τα εγγόνια τους. Θυμήθηκε τα γιορτινά τραπέζια που έκαναν όλοι μαζί μέρες σαν κιαυτή. Πως μαζεύονταν όλοι και τρώγανε την πεντανόστιμη γαλοπούλα που ετοίμαζε η κυρία Ελπινίκη με περισσή σπουδή,ειδικά γι’αυτούς, εκείνη τη μέρα. Όλη η οικογένεια λάτρευε αυτό το πουλερικό μανιωδώς και για αυτό η κυρία Ελπινίκη, αντίθετα με την γαστρονομική παράδοση, που επιβάλλει άλλα εδέσματα για τη συγκεκριμένη μέρα, παρατυπούσε και τους έκανε το χατίρι.Πόσο φασαριόζικο ήταν ανήμερα των Φώτων το σπίτι; Πόσο χαρούμενοι και ευχαριστημένοι ήτανε όλοι τους, πόσο αγαπημένοι και ενωμένοι...... Πόσο δεδομένη μπορεί να υπάρξει άραγε η ευτυχία; ....αναρωτιόταν τώρα η γηραιά κυρία Ελπινίκη..... Τότε ένιωθε ευλογημένη, τώρα μαχαίρι στην καρδιά της οι σκόρπιες αναμνήσεις...

Η κυρία Ελπινίκη είχε αναμφίβολα περάσει πολλές δοκιμασίες στη ζωή της και αυτές ήταν αβάσταχτα δύσκολες για αυτήν.

Η πιο δύσκολη δοκιμασία τη βρήκε απρόσμενα, έχοντας στους ώμους της και το επιπλέον βάρος των γηρατειών.Ήταν η αδόκητη απώλεια του συζύγου της, του κυρ Αναστάση, οχτώ χρόνια πριν. Ο κυρ Αναστάσης αποχαιρέτησε τη ζωή χωρίς να προλάβει να αποχαιρετήσει τα αγαπημένα του πρόσωπα, μια και η καρδιά του τον εγκατέλειψε απρόσμενα κατά την περίοδο της μάζωξης της ελιάς. Ο κυρ Αναστάσης, άνθρωπος γερός, στιβαρός και πρόσχαρος στα εβδομηνταπέντε του ήταν δραστήριος και ιδιαίτερα ισχυρογνώμων, πράγμα που τον ώθησε να επισκεφτεί μόνος του εκείνη την ολέθρια μέρα εκείνο το μικρό κτηματάκι με τις λίγες ρίζες ελιές και μόνος του να ξεκινήσει την ελαιομάζωξη. Όταν βράδιασε και δεν είχε ακόμα γυρίσει και το κινητότου τηλέφωνο παρέμενε ανενεργό, η κυρία Ελπινίκη δεν χρειάστηκε πολύ να μαντέψει με βεβαιότητα τι του είχε συμβεί....Τον βρήκαν καθισμένο στη ρίζα μιας ελιάς με μια ήρεμη και γαλήνια έκφρασηστο ρυτιδιασμένο του πρόσωπο. Η κυρία Ελπινίκη τον θρήνησε απαρηγόρητη και μέχρι τώρα δεν έχει ξεπεράσει τον χαμό του......

Κατόπιν η κυρία Ελπινίκη έσφιξε τα δόντια και συνέχισε. Συνέχισε για να μην στεναχωρεί τα παιδιά της που ζούσαν μακριά και είχαν την έγνοια της... Άλλωστε τι θα μπορούσαν να κάνουν για να ελαφρύνουν τον πόνο της και την μοναξιά της; Αρνήθηκε πεισματικά στις παρακκλήσεις της κόρης της, που γίνονταν με αρκετή επιμονή, να την ακολουθήσει στο Μόναχο που διέμενε με την οικογένειά της.Γυναίκα περίπου εβδομηντατεσσάρων ετών η κυρία Ελπινίκη δεν μπορούσε να διανοηθεί να ξενιτευτεί. Διαβεβαίωνε, για αυτό τον λόγο ,με περισσό σθένος, τα παιδιά της ότι είχε ξαναβρεί τα πατήματά της. Παρουσίαζε την κοινωνική της ζωή ιδιαίτερα δραστήρια για να τα καθησυχάζει... Και μπορεί και να την πίστευαν γιατί ήξεραν ότι υπήρξε στη ζωή της άνθρωπος συγκροτημένος και επίμονος, εργατικός και πολυπράγμων.Της άρεσε να συνεισφέρει στην κοινωνία.Λειτουργούσε πάντα με λογική και αισιοδοξία, εφόσον πίστευε ότι πάντα υπάρχει ένα φως στο τούνελ. Αναζητούσε πάντα μία λύση σε κάθε κρίσιμη κατάσταση και απέφευγε τα απλοϊκά συμπεράσματα. Όλα αυτά τα χαρακτηριστικά της νιότης έπειθαν τα παιδιά της ότι η μητέρα τους είναι καλάκαι συνεχίζει σταθερά, αγνοώντας ότι τα γηρατειά αδυνατίζουν τον άνθρωπο, όπως η αλμύρα τον βράχο....

Η καραντίνα αναπόφευκτα επιδείνωσε την κατάσταση. Η όποια αισιοδοξία της είχε απομείνει μετατράπηκε σε φόβο και απελπισία για το άγνωστο. Η λογική σε καχυποψία και αγωνία για τις εξελίξεις του κορονοϊου. Οι γρήγορες και ξαφνικές εξελίξεις του ιού ανάγκασαν την κυρία Ελπινίκη να μη πιστεύει όσα ακούει και να τα σκέφτεται διπλή φορά. Κάπως έτσι η κυρία Ελπινίκη δεν ήθελε να βγαίνει έξω πια με τον τρόμο ότι, εάν παραμονεύει ο κορονοϊός και κολλήσει, οι επιπλοκές που θα προκαλέσει στην υγεία της θα είναι τελείως απρόβλεπτες. Οι λιγοστές της φίλες και γειτόνισσες ζούσαν και αυτές στο ίδιο καθεστώς τρόμου, εγκλεισμού και παραλογισμού....

Εγκλωβίστηκε μέσα στο σπίτι της, λοιπόν, μονάχη, εφόσον οι δυο γιοι της που ήταν στην Ελλάδα ζούσαν σε διαφορετικές πόλεις με τις οικογένειές τους. Οι οικογενειακές και επαγγελματικές τους υποχρεώσεις, καθώς και οι απαγορεύσεις των μετακινήσεων της είχαν επιβάλει τη μοναξιά και την απομόνωση, καθώς είχαν να την επισκεφτούν από το προηγούμενο καλοκαίρι.

Πέρασε λίγη ώρα... Η κυρία Ελπινίκη ακόμη χαμένη στους λογισμούς της δεν κατάλαβε καν ότι η ώρα είχε ήδη πάει δώδεκα το μεσημέρι.Το κατάλαβε μόλις άκουσε το ρολόι της πόλης να χτυπάει.«Πότε πέρασε τόση ώρα;» αναρωτήθηκε.Έχοντας χάσει την αίσθηση του χρόνου κατευθύνθηκε στην κουζίνα, για να πάρει ένα ποτήρι νερό. Στο ψυγείο ήταν κολλημένη μία φωτογραφία που απεικόνιζε αυτήν, τον κυρ Ανατάση, τα τρία της παιδιά και τα εγγόνια της. Κοιτώντας την εικόνα των ευτυχισμένων στιγμώνη κυρία Ελπινίκη ξαναθυμήθηκε όλες αυτές τις ωραίες αναμνήσεις που είχε μαζί τους και δάκρυσε.Αναπόλησε τις υπέροχες στιγμές που είχε βιώσει μαζί τους. Τις βόλτες που πήγαινε τα εγγόνια της στην πόλη, καθώς και τα παραμύθια που τους διάβαζε πριν κοιμηθούν. Οι συνειρμοί κατέκλυαν ορμητικά και πάλι το μυαλό της.....

Όμως όλα αυτά αποτελούσαν πια μακρινό παρελθόν. Οι οικογενειακές συνάξεις που προκαλούσαν τόσο μεγάλη ευτυχία στην κυρία Ελπινίκη είχαν πια ξεγραφτεί από το παρόν της. Με την έναρξη της δεύτερης καραντίνας η κυρία Ελπινίκη έχασε σχεδόν κάθε επικοινωνία που είχε με τα παιδιά της. Η μοναδική επαφή που διαθέτει πια με αυτά είναι μέσω του κρύου ακουστικού του τηλεφώνου.

Η ώρα είχε φτάσει μία το μεσημέρι. Η κυρία Ελπινίκη δεν είχε τίποτα απολύτως να κάνει. Μία γυναίκα μεγάλης ηλικίας κλεισμένη στο σπίτι της δεν είχε και πολλές υποχρεώσεις. Η κυρία Ελπινίκη είχε τελειώσει όλες τις δουλειές της,που δεν ήταν και πολλές, είχε διαβάσει τις καθημερινές προσευχές της, είχε μιλήσει μέσω τηλεφώνου με την μία και μοναδική της φίλη και έπληττε αφόρητα....!Για πρώτη φορά στη ζωή της η κυρία Ελπινίκη ένιωθε την ύψιστη δυστυχία επειδή δεν χρειαζόταν να κάνει καμία αγγαρεία. Ο χρόνος είναι ανελέητος, σκέφτηκε, όταν περνάει τόσο βασανιστικά αργά.....

Και όμως ήταν απίστευτο! Η κυρία Ελπινίκη κάποτε, κυρίως όταν ήταν νέα, περίμενε πώς και πώς την ώρα που θα τελείωνε τις δουλειές της, για να βγει έξω να γνωρίσει κι άλλους ανθρώπους και να ανακατευτεί με τον υπόλοιπο κόσμο. Ανυπομονούσε για την στιγμή που θα έβλεπε τις φίλες της και θα συζητούσαν. Τώρα όλα είχαν χαθεί! Η μόνη σκέψη που ερχόταν στο μυαλό της κυρίας Ελπινίκης, όταν σκεφτόταν τον κόσμο έξω από το σπίτι της, ήταν απλώς φόβος, φόβος για τον κορονοϊόκαι που μπορεί αυτή η ύπουλη αρρώστια να παραμονεύει, καθώς και τιεπωδυνο θάνατο μπορεί να επιφέρει..........

«Αυτό ήταν!» αναφώνησε αγανακτισμένη η κυρία Ελπινίκη! «Βαρέθηκα....βαρέθηκα να είμαι κλεισμένη μονίμως εδώ μέσα....Βαρέθηκα να περιμένω ο κορονοϊος να εξαφανιστεί.» Η κυρία Ελπινίκη το είχε πάρει απόφαση. Θα έβγαινε έξω! Έστω και για δέκα λεπτά! Ήθελε απλώς μετά από δύο μήνες να νιώσει και πάλι σαν κανονικός άνθρωπος.

Έτρεξε στην ντουλάπα της και άρπαξε με βιασύνη τα πρώτα ρούχα που βρήκε. Ντύθηκε και έβαλε τη μάσκα της. Υπέγραψε την δήλωσή της,πήρε και το αντισηπτικό της και επιτέλους, μετά από δύο μήνες, ήταν έτοιμη να βγει έξω για περπάτημα.

Μόλις άνοιξε την πόρτα του σπιτιού της ένα αίσθημα χαράς και ενθουσιασμού την κατέκλυσε σαν να άνοιγε αυτήν την πόρτα για πρώτη φορά. Κι όμως κάπως έτσι ένιωθε.... Η καρδιά της φτερούγισε μόλις πάτησε το πόδι της στο πεζοδρόμιο.Η γηραιά κυρία Ελπινίκη μεταφορφώθηκε ξαφνικά σε ζωηρή, περίεργη παιδούλα..... Όλα γύρω της φάνταζαν τόσο παράξενα και ξενικά σαν να είχε χρόνια να τα δει. Περπατώντας η γειτονιά της έμοιαζεδιαφορετική. Κοιτούσε τα σπίτια με τόσο ενθουσιασμό και δέος. Γεμάτη χαρά και αίσθημα απόλαυσης η κυρία Ελπινίκη αναρωτιόταν «Πόσος καιρός έχει περάσει από τότε που αντίκρισα αυτά τα σπίτια που είναι σχεδόν δίπλα στο δικό μου;».

Θαμπωμένη η κυρία Ελπινίκη και από την ομορφιά της φύσης που έβλεπε τριγύρω της συνέχισε να περπατάει. Ο δροσερός αέρας χάιδευε το πρόσωπό της...Πόσο καιρό είχε να νιώσει αυτή το άγγιγμα του χειμωνιάτικου ανέμου; Σύντομα έχασε την αίσθηση του χρόνου και του τόπου.....Απλώς περπατούσε, περπατούσε και έβλεπε. Εκπληκτη έμεινε αμέσως μόλις κοίταξε το ρολόι της. Ήταν ήδη τρεις παρά δέκα! Η κυρία Ελπινίκη δεν είχε καταλάβει καν ότι περπατούσε μιάμιση ώρα, εφόσον λόγω του άκρατου ενθουσιασμού της, που έβγαινε έξω μετά από τόσους μήνες, αγνόησε οτιδήποτε θα μπορούσε να την επαναφέρει στην πεζή και ανιαρή πραγματικότητα. Γρήγορα και ξαφνικά αντιλήφθηκε ότι ήταν η κατάλληλη ώρα να γυρίσει στο σπίτι της. Σύντομα άλλωστε θα σκοτείνιαζε και θα κρύωνε ο καιρός.

Μόλις γύρισε όμως όλα φάνταζαν διαφορετικά! Σαν η ψυχολογία της να είχε μεταστραφεί. Ύστερα από τόσο καιρό ένιωθε και πάλι αισιοδοξία για το αύριο και ένα αίσθημα ελπίδας να την διαπερνάει και να την διαβεβαιώνει ότι όλα θα πάνε καλά. Ο παλιός της εαυτός είχε επίσημα επιστρέψει! Η κυρία Ελπινίκη ένιωθε δυνατότερη από ποτέ. Διαισθανόταν ότι όλες οι ταλαιπωρίες της σύντομα θα τελειώσουν και ότι η χαρά και η ελπίδα σύντομα θα ξανακυριαρχήσουν στη ζωή της.

Έπειτα από ώρα και με αυτές τις θετικές σκέψεις η κυρία Ελπινίκη ξάπλωσε στομεγάλο και μοναχικό κρεβάτι της. Είχε πια για τα καλά βραδιάσει.....Όχι όμως στη δική της ψυχή. Το γέρικό της σώμα έκρυβε μια νεανική, ακαταπόνητη και ελεύθερη ψυχή....Και για αυτό ο φόβος και η αγωνία είχαν πια υποχωρήσει από το μυαλό της και η ελπίδα ήταν το κύριο αίσθημά της. Ένιωθε ότι κάνει μία νέα αρχή στη ζωή της και ότι όποιο εμπόδιο έρθει θα το αντιμετωπίσει .Ότι είναι έτοιμη για οτιδήποτε.....

Η κυρία Ελπινίκη αποκοιμήθηκε γαλήνια. Ο ύπνος της ήταν πιο ξεκούραστος από ποτέ.... Τα όνειρά της ταξιδιάρικα πουλιά στο ευτυχισμένοπαρελθόν της. Καμία έγνοια, καμία σκοτούρα δεν σκίαζε τη σκέψη της.... παρά μόνο αισιοδοξία πλημμύριζε την όμορφη ψυχή της.

Κάπως έτσι η κυρία Ελπινίκη αποκοιμήθηκε για πάντα και εγκατέλειψε τον μάταιο τούτο κόσμο αυτό το βράδυ των φετινών Φώτων....Με ένα αμυδρό χαμόγελο στο ρυτιδιασμένο τηςπρόσωπο, με μια ήρεμη έκφραση στα γλυκά , κλειστά της μάτια. Η ψυχή της φωτεινή και χαρούμενη φτερούγισε βιαστικά για έναν άλλο κόσμο, δίκαιο και αγνό, χωρίς περιορισμούς, κανόνες και αποξένωση. Χωρίς φόβο, αγωνία και εγκλεισμό.... Η κυρία Ελπινίκη ήταν επιτέλους ελεύθερη.......!

Αφιερωμένο εξαιρετικά σε όλες τις γιαγιάδες και τους

παππούδες του κόσμου τούτου!!!!!!!!